Informácia o priebehu a výsledkoch oficiálnej návštevy delegácie vlády SR vedenej predsedom vlády SR  Mikulášom Dzurindom v Dánskom kráľovstve v dňoch 21. – 22. júna 2005

Predseda vlády SR Mikuláš Dzurinda vykonal v dňoch 21.-22. júna 2005 oficiálnu návštevu Dánskeho kráľovstva. Návšteva sa uskutočnila recipročne za oficiálnu návštevu dánskeho premiéra Andersa Fogha Rasmussena na Slovensku v januári 2002 a následne v marci 2003. 

	Oficiálna návšteva predsedu vlády SR v Dánsku potvrdila vysokú úroveň a intenzitu vzájomných vzťahov a vytvorila podmienky pre ďalšie pokračovanie a rozvoj spolupráce vo všetkých oblastiach.

Priebeh a výsledky rokovaní predsedu vlády SR a DK:
 
Bilaterálne vzťahy
 
V časti rokovaní venovanej bilaterálnym vzťahom obe strany konštatovali, že sa v nich nevyskytujú žiadne otvorené alebo sporné otázky. Premiéri sa zhodli v názore, že existujú možnosti a potenciál pre ďalší rozvoj obchodno-ekonomickej spolupráce. Predseda vlády SR informoval o možnostiach investičných vstupov do SR. Na príklade najnovších dánskych investičných projektov (výstavba pobočky firmy Glunz-Jenzen na výrobu polygrafických strojov a zariadení v Prešove a výstavba pobočky firmy Unomedical na výrobu jednorazových sterilných zdravotníckych nástrojov v Michalovciach) poukázal na potenciál rozvoja vzájomnej spolupráce. Vyjadril potešenie nad vývojom vzájomnej obchodnej výmeny, v ktorej slovenská strana nepretržite od roku 2002 dosahuje aktívne saldo.

	Vzhľadom na rad porovnateľných parametrov oboch krajín (počet obyvateľov, rozloha ai.) vyjadril predseda vlády SR záujem o bližšie štúdium a využitie poznatkov a skúseností dánskej strany, ktoré predstavujú pre SR vo viacerých aspektoch užitočný a inšpiratívny zdroj ponaučenia. Premiér Rasmussen podporil myšlienku užšej spolupráce malých a stredných krajín.

	Predseda vlády SR na žiadosť dánskeho partnera podrobne informoval o doterajších výsledkoch a ďalšom predpokladanom postupe pri realizácii spoločensko-ekonomických reforiem. Dánsky premiér vysoko ocenil reformné úsilie slovenskej strany, ktorá pri realizácii potrebných zmien patrí medzi najúspešnejšie krajiny EÚ a predstavuje príklad i pre viaceré pôvodné členské štáty EÚ vrátane Dánska, napriek skutočnosti, že vzhľadom na odlišné východiskové podmienky jednotlivých krajín nie sú všetky reformy slovenskej strany realizovateľné v rovnakom rozsahu (napr. daňová reforma).

Multilaterálna problematika

	Hlavným ťažiskom rokovaní predsedu vlády SR s dánskymi predstaviteľmi boli multilaterálne otázky, predovšetkým problematika európskej integrácie (najmä otázky Novej finančnej perspektívy EÚ, schvaľovania ÚZ a problematiky rozširovania EÚ).

	Rozhovory potvrdili zhodu alebo blízkosť stanovísk oboch krajín k zásadným medzinárodnopolitickým otázkam s výnimkou ďalšieho postupu voči Chorvátsku pri začatí prístupových rokovaní s EÚ, v tejto otázke prezentovala dánska strana kritickejšie stanovisko.

Schvaľovanie ÚZ

	Dánsky premiér informoval o rozhodnutí nadväzne na rokovanie Európskej rady 16. –17. júna 2005 a postup viacerých ČK v tejto oblasti odložiť na neurčito realizáciu referenda o ÚZ v Dánsku, pôvodne plánovaného na 27. septembra 2005. Podmienkou realizácie referenda v budúcnosti je zachovanie textu ÚZ v nezmenenej podobe.

Obaja premiéri označili za neprijateľné pokusy o implementáciu častí textu ÚZ do súčasného právneho rámca EÚ v prípade neschválenia ÚZ. Takýto postup by predovšetkým voliči vo Francúzsku a Holandsku oprávnene vnímali ako prejav nerešpektovania ich rozhodnutia.

Jednotlivé členské krajiny i samotná EÚ potrebujú na prijatie rozhodnutia o ďalšom postupe dlhší ako pôvodne predpokladaný čas na sebareflexiu, ten by však nemal presiahnuť rozumnú mieru (cca 2 roky). Dánska i slovenská strana preto súhlasia s predĺžením ratifikačného obdobia. V prípade, že ani po jeho uplynutí sa nepodarí dosiahnuť ratifikáciu ÚZ v súčasnej podobe vo všetkých členských krajinách, bude potrebné túto skutočnosť rešpektovať a dohodnúť ďalší postup.

Obaja premiéri takisto odmietli príliš pesimistické hodnotenia súčasnej situácie. Ďalšie fungovanie EÚ sa bude realizovať v rámci platného právneho poriadku (zmluva z Nice).

Rozpočet, NFP

	Viac ako skutočnosťou, že na ostatnom summite EÚ (16.-17. júna 2005) sa nepodarilo dosiahnuť dohodu o rozpočte EÚ na roky 2007-2013, je dánska strana znepokojená smerovaním diskusie a postojmi viacerých ČK, ktoré potvrdili absenciu pripravenosti na kompromis a neochotu znášať primeranú časť nákladov. Dánska strana je v rastúcej miere znepokojená snahou čoraz väčšieho počtu krajín EÚ o dosiahnutie „nulovej“ bilancie vo vzťahu k rozpočtu EÚ. Takýto postup považuje perspektívne za veľmi nebezpečný, nakoľko ohrozuje základné princípy EÚ: solidaritu a vyrovnávanie rozdielov medzi jednotlivými ČK. V prípade presadzovania takéhoto prístupu všetkými členskými krajinami stráca samotná podstata európskej integrácie zmysel.

	Dánske kráľovstvo považuje za hlavnú prioritu rozpočtu na roky 2007-13 zásadné zvýšenie objemu prostriedkov na vedu, výskum, vzdelávanie a inovácie. Iba takýto postup umožní napĺňanie cieľov Lisabonskej stratégie a zabezpečenie dynamického udržateľného rozvoja hospodárstva EÚ. Podľa názoru DK ani ostatný návrh rozpočtu, vypracovaný luxemburským predsedníctvom, tieto priority nezohľadňoval v dostatočnom rozsahu. Napriek viacerým kritickým výhradám však bola dánska strana pripravená v záujme nájdenia konečného riešenia uvedený návrh podporiť.

Dánsko zaujíma zásadne odmietavé stanovisko k myšlienke rabatov pre jednotlivé krajiny. Uvedený postup je v zásadnom rozpore s logikou fungovania EÚ. Dánska strana podporuje zrušenie rabatu Veľkej Británie, i keď vzhľadom na viaceré okolnosti predpokladá väčšiu časovú náročnosť tohto kroku. Zásadne odmieta zavádzanie rabatov pre ďalšie členské krajiny (Švédsko, Holandsko, Nemecko), i keď má isté pochopenie pre stanovisko Španielska.

	Predseda slovenskej vlády podporil predmetné stanovisko dánskeho partnera. Upozornil na ústretové gesto 10 recipientských  členských krajín, ktoré v záujme dosiahnutia kompromisu a schválenia návrhu rozpočtu predložili spoločný návrh na zníženie príspevku z fondov EÚ o 1 mlrd €, napriek ich zásadným výhradám voči postupu ostatných ČK pri tvorbe rozpočtu EÚ. Dánsky premiér postup 10 krajín EÚ vysoko ocenil ako prejav ich zrelosti a pripravenosti na spoluprácu.

	Predsedovia vlád SR a DK sa zhodli v názore na potrebe zásadnej reformy rozpočtu EÚ, nielen jeho tvorby, ale i spôsobu užívania prostriedkov.

Rozširovanie EÚ

Diskusia premiérov SR a DK sa sústredila prakticky výlučne na problematiku začatia prístupových rokovaní s Chorvátskom. Dánske kráľovstvo počas návštevy prezentovalo kritickejšie stanovisko voči Chorvátsku; konkrétne vyjadrenie možno očakávať počas nadchádzajúcej Rady pre všeobecné záležitosti a vonkajšie vzťahy EÚ (GAERC), ktorá sa uskutoční v Bruseli v dňoch 18.-19.7.2005, keďže ministri zahraničných veci ČK EÚ 25 sa na svojom júnovom zasadnutí zaviazali prehodnotiť v júli pripravenosť Chorvátska na začatie prístupových rokovaní.

Irak

Premiéri sa vzájomne informovali o účasti svojich krajín na operácii medzinárodného spoločenstva v Iraku a konštatovali ich prakticky identické pozície (rozhodnutie zotrvať až do zásadného zlepšenia bezpečnostnej situácie v krajine, resp. po dobu, kým bude pretrvávať záujem irackej strany o tento druh zahraničnej pomoci).

OSN

	V súvislosti s pripravovaným výkonom funkcie nestáleho člena BR OSN Slovenskou republikou v rokoch 2006-07 predseda dánskej vlády vyjadril presvedčenie o budúcej úzkej spolupráci SR a DK na pôde BR OSN a  pripravenosť umožniť slovenskej strane štúdium skúseností Dánska v tejto oblasti.

Predseda vlády SR pozval dánskeho partnera na záver pobytu v DK na recipročnú oficiálnu návštevu Slovenska.  Termín návštevy bol predbežne stanovený na jún 2006. 

Priebeh a výsledky rokovaní predsedu vlády SR s predsedom parlamentu DK:

	Obaja predstavitelia konštatovali vysokú úroveň vzájomných vzťahov a absenciu otvorených alebo sporných otázok.

	Predseda vlády SR ocenil vysokú úroveň kontaktov zákonodarných zborov SR a DK a potvrdil platnosť pozvania predsedu NR SR pre predsedu dánskeho parlamentu na realizáciu oficiálnej návštevy SR recipročne za jeho návštevu DK v máji 2003. Predseda dánskeho parlamentu upozornil na novú formu spolupráce medzi parlamentmi DK a SR vzhľadom na skutočnosť, že Dánsko vykonáva od mája 2005 funkciu predsedníckej krajiny Konferencie predsedov parlamentov ČK EÚ, ktorú po ňom v roku 2006 prevezme slovenská strana. Vyjadril presvedčenie o prehĺbení kontaktov a spolupráce parlamentov SR a DK i v rámci výkonu tejto funkcie.

	Predseda slovenskej vlády na žiadosť partnera informoval o predstavách slovenskej strany o ďalšom postupe pri schvaľovaní ÚZ a rozpočtu EÚ. Ako hlavnú prioritu označil zmenu dotačného systému EÚ, ktorý nezodpovedá novým podmienkam a potrebám, predovšetkým neumožňuje napĺňanie cieľov Lisabonskej stratégie. Za hlavnú úlohu považuje zásadné zvýšenie objemu prostriedkov v oblasti vedy, výskumu, vzdelávania a inovácií.

	Na žiadosť prvého podpredsedu dánskeho parlamentu Svenda Aukena (sociálno-demokratická strana) informoval predseda vlády SR o riešení otázok postavenia príslušníkov národnostných menšín v SR. Predmetom diskusie bol aj predpokladaný postup ďalších krajín stredoeurópskeho regiónu pri schvaľovaní ÚZ. V odpovedi na otázku partnerov premiér SR informoval o reformných krokoch slovenskej strany.

Závery:
	
	Oficiálna návšteva predsedu vlády SR v Dánsku predstavovala významný krok v intenzifikácii politického dialógu medzi SR a Dánskym kráľovstvom na vysokej politickej úrovni. Návšteva zdôraznila absenciu otvorených alebo sporných otázok vo vzájomných vzťahoch a vytvorila podmienky pre ich ďalšiu intenzifikáciu. Z rokovaní vyplynula zásadná zhoda názorov oboch krajín v prakticky všetkých medzinárodno-politických otázkach s výnimkou otázky začatia prístupových rokovaní EÚ s Chorvátskom. Obe strany podčiarkli snahu o zintenzívnenie vzájomnej spolupráce.

	V rámci rokovaní vyjadrili dánski partneri záujem o reformné opatrenia vlády SR. Aj keď vzhľadom na rozdielnosť východiskových pozícií SR a DK nemožno všetky opatrenia akceptovať v plnom rozsahu, predstavujú pre dánsku stranu zaujímavý zdroj inšpirácie.

	Návšteva potvrdila pripravenosť a záujem oboch krajín o spoluprácu na pôde BR OSN pri výkone funkcie nestáleho člena oboma krajinami v roku 2006 (Dánsko 2005-06, SR 2006-07).

Konkrétne úlohy vyplývajúce z rokovaní

Zabezpečiť realizáciu recipročnej oficiálnej návštevy predsedu vlády DK v SR v júni 2006.